CELEX: 32010D0384
Language: mt
Date: 2010-07-09 00:00:00
Title: 2010/384/: Deċiżjoni tal-Kummissjoni tad- 9 ta’ Lulju 2010 dwar il-kwantità ta’ kwoti li se jinħarġu għall-Komunità kollha skont l-Iskema tal-UE għall-Iskambju tal-Emissjonijiet għall-2013 (notifikata bid-dokument numru C(2010) 4658)

10.7.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 175/36
            
         DEĊIŻJONI TAL-KUMMISSJONI
   tad-9 ta’ Lulju 2010
   dwar il-kwantità ta’ kwoti li se jinħarġu għall-Komunità kollha skont l-Iskema tal-UE għall-Iskambju tal-Emissjonijiet għall-2013
   (notifikata bid-dokument numru C(2010) 4658)
   (2010/384/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (1), u b’mod partikolari it-tielet subparagrafu tal-Artikolu 9 tagħha,
   Billi:
   
               (1)
            
            
               Skont l-Artikolu 9 tad-Direttiva 2003/87/KE, il-Kummissjoni se tibbaża l-kwantità assoluta tal-kwoti għall-Komunità kollha għall-2013, fuq il-kwantitajiet globali tal-kwoti maħruġa jew li jridu jinħarġu mill-Istati Membri skont id-Deċiżjonijiet tal-Kummissjoni dwar il-pjanijiet nazzjonali tal-allokazzjoni tagħhom għall-perjodu mill-2008 sal-2012.
            
         
               (2)
            
            
               Ir-Reġistru Komunitarju Indipendenti tat-Tranżazzjonijiet jipprovdi l-informazzjoni rilevanti dwar il-kwantitajiet ta’ kwoti maħruġa jew li se jinħarġu skont l-Artikolu 9 tad-Direttiva2003/87/KE. Tagħrif supplimentari dwar il-kwantitajiet ta’ kwoti li se jiġu rkantati fil-perjodu mill-2008 sal-2012 jingħata fit-tabelli tal-Pjan Nazzjonali ta’ Allokazzjoni msemmi fl-Artikolu 44 tar-Regolament tal-Kummissjoni (KE) Nru 2216/2004 tal-21 ta’ Diċembru 2004 għal sistema standardizzata u sigura ta’ reġistri skont id-Direttiva 2003/87/KE tal-Parlament Ewropew u tal-Kunsill u d-Deċiżjoni Nru 280/2004/KE tal-Parlament Ewropew u tal-Kunsill (2).
            
         
               (3)
            
            
               Kwoti maħruġa jew li se jinħarġu lill-istallazzjonijiet fl-Iskema tal-UE għall-Iskambju tal-Emissjonijiet inkluż lil min jidħol ġdid u kwoti skont it-tabelli tal-Pjan Nazzjonali ta’ Allokazzjoni u kwoti li se jinħarġu għall-irkant, kif indikat fit-tabella tal-Pjan Nazzjonali ta’ Allokazzjoni għandhom jitqiesu li jirrappreżentaw kwoti fit-tifsira tal-Artikolu 9 tad-Direttiva 2003/87/KE.
            
         
               (4)
            
            
               Dawn il-kwoti jirrappreżentaw kwoti skont it-tifsira tal-Artikolu 9 tad-Direttiva 2003/87/KE, billi jirrappreżentaw il-kwantità tal-kwoti għall-ħruġ inizjali, kif indikat fil-Pjan Nazzjonali ta’ Allokazzjoni rilevanti tal-Istati Membri għall-perjodu mill-2008 sal-2012 u skont l-Artikolu 45 tar-Regolament tal-Kummissjoni (KE) Nru 2216/2004.
            
         
               (5)
            
            
               Għall-fini ta’ din id-Deċiżjoni, kwoti riżervati għal min jidħol ġdid li ma ġewx allokati lil xi ħadd minnhom qabel it-30 ta’ April 2010, jistgħu jiġu kkunsidrati biss li jirrappreżentaw kwoti fit-tifsira tal-Artikolu 9 tad-Direttiva 2003/87/KE, jekk jiġu allokati lil dawk li jidħlu ġodda, jew inkella jinbiegħu jew jiġu rkantati qabel it-tmiem tal-perjodu mill-2008 sal-2012, billi l-ammont korrispondenti ta’ kwoti jista’ jinħareġ biss fil-ħin tal-allokazzjoni.
            
         
               (6)
            
            
               Filwaqt li informazzjoni addizzjonali, partikolarment tibdiliet fil-Pjanijiet Nazzjonali tal-Allokazzjoni, inkluż b’riżultat ta’ proċeduri legali, tista’ ssir disponibbli, jibqa’ l-possibbiltà li din l-informazzjoni tkun riflessa fl-aġġustamenti għall-ġejjieni tal-kwantità tal-kwoti għall-Komunità kollha għall-2013.
            
         
               (7)
            
            
               Għall dawn ir-raġunijiet, il-Kummissjoni qieset il-kwantitajiet ta’ kwoti li ġejjin biex tiddertermina l-kwantità tal-kwoti għall-Komunità kollha li se jinħarġu għall-2013.
               
                           —
                        
                        
                           Kwoti maħruġa jew li se jinħarġu lill-istallazzjonijiet li qiegħdin fl-Iskema tal-UE għall-Iskambju tal-Emissjonijiet mill-2008 ‘l quddiem;
                        
                     
                           —
                        
                        
                           Kwoti li kienu rkantati jew li se jiġu rkantati jew mibjugħa fl-Iskema tal-UE għall-Iskambju tal-Emissjonijiet fil-perjodu mill-2008 sal-2012, u li huma indikati fit-tabelli tal-Pjan Nazzjonali tal-Allokazzjoni rilevanti tal-Istati Membri għal dik il-fini;
                        
                     
                           —
                        
                        
                           Kwoti li ġew allokati lil min jidħol ġdid mir-riżerva nazzjonali tal-Istati Membri apposta għalihom mill-1 ta’ Jannar 2008 sat-30 ta’ April 2010;
                        
                     
                           —
                        
                        
                           Kwoti li ma ġewx allokati lil min jidħol ġdid mir-riżerva nazzjonali tal-Istati Membri apposta għalihom, fil-każ li l-Istat Membru konċernat ikun iddetermina, permezz ta’ leġiżlazzjoni nazzjonali jew, meta leġiżlazzjonali nazzjonali bħal din tkun għadha ma teżistix, permezz ta’ dikjarazzjonijiet adegwati fil-Pjan Nazzjonali tal-Allokazzjoni tiegħu, li l-kwoti mir-riżerva ta’ min jidħol ġdid li jkun għadhom ma tqassmux lill-ġodda sat-tmiem il-perjodu mill-2008 sal-2012 ikunu se jiġu rkantati jew mibjugħa.
                        
                     
         
               (8)
            
            
               Kwoti li jitwarrbu skont id-Deċiżjoni tal-Kummissjoni 2006/780/KE tat-13 ta’ Novembru 2006 dwar l-evitar tal-entrati doppji tat-tnaqqis tal-emissjonijiet tal-gassijiet serra taħt l-iskema tal-Komunità għall-iskambju tal-emissjonijiet għal attivitajiet ta’ proġetti taħt il-Protokoll ta’ Kjoto skont id-Direttiva 2003/87/KE tal-Parlament Ewropew u tal-Kunsill (3) [traduzzjoni mhux uffiċjali], jew għal raġunijiet oħra, kif indikat fit-tabella tad-deċiżjonijiet tal-Pjan Nazzjonali tal-Allokazzjoni ta’ xi Stati Membri, jistgħu jingħaddu biss mal-kwantità globali ta’ kwoti għall-Komunità kollha għall-2013 u s-snin sussegwenti, jekk jinħarġu u jiġu allokati, jew jekk jinħarġu u jiġu rkantati jew mibjugħa sal-31 ta’ Diċembru 2012.
            
         
               (9)
            
            
               Billi l-Artikolu 10 tad-Direttiva 2003/87/KE jeħtieġ li l-Istati Membri jallokaw talanqas 90 % tal-kwoti bla ħlas, kwoti riżervati għal min jidħol ġdid għandhom jitqiesu biss għad-determinazzjoni tal-kwantità ta’ kwoti għall-Komunità kollha għall-2013, sakemm dik il-kwantità globali tal-kwoti kollha magħduda mal-kwantità ta’ kwoti li se jiġu rkantati jew mibjugħa ma taqbiżx l-10 % tal-kwantità globali ta’ kwoti indikata fil-Pjan Nazzjonali tal-Allokazzjoni ta’ Stat Membru.
            
         
               (10)
            
            
               Il-kwantità ta’ kwoti li se tiġi allokata lill-operaturi tal-inġenji tal-ajru skont id-Direttiva 2003/87/KE mhix inkluża fil-kwantitajiet stipulati f’din id-Deċiżjoni billi, skont l-Artikolu 3c ta’ din id-Direttiva, jeħtieġ li jkun hemm Deċiżjoni separata.
            
         
               (11)
            
            
               Il-kalkolu tal-kwantità assoluta ta’ kwoti għall-Komunità kollha għall-2013 hija bbażata fuq l-informazzjoni disponibbli għall-Kummissjoni sat-30 ta’ April 2010.
            
         
               (12)
            
            
               Il-medja tal-kwantità globali annwali ta’ kwoti maħruġa mill-Istati Membri skont id-Deċiżjonijiet tal-Kummissjoni fuq il-pjanijiet nazzjonali tal-allokazzjoni tagħhom għall-perjodu mill-2008 sal-2012, li titqies għall-kalkolu tal-kwantità tal-kwoti għall-Komunità kollha skont l-Artikolu 9 tad-Direttiva 2003/87/KE, kif emendata bid-Direttiva 2009/29/KE tal-Parlament Ewropew u tal-Kunsill (4), tammonta għal 2 032 998 912 kwota.
            
         
               (13)
            
            
               Il-kwantità globali ta’ kwoti li se jinħargu mill-2013 ’l quddiem se tonqos kull sena b’fattur linjari ta’ 1,74 %, li tammonta għal 35 374 181 kwota,
            
         ADOTTAT DIN ID-DEĊIŻJONI:
   Artikolu 1
   Għall-2013, il-kwantità assoluta ta’ kwoti għall-Komunità kollha msemmija fl-Artikolu 9 tad-Direttiva 2003/87/KE tammonta għal 1 926 876 368.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, id-9 ta’ Lulju 2010.
      
         
            Għall-Kummissjoni
         
         Connie HEDEGAARD
         
            Membru tal-Kummissjoni
         
      
   
   
      (1)  ĠU L 275, 25.10.2003, p. 32.
   
      (2)  ĠU L 386, 29.12.2004, p. 1.
   
      (3)  ĠU L 316, 16.11.2006, p. 12.
   
      (4)  ĠU L 140, 5.6.2009, p. 63.